**Adókedvezmények érvényesítése felnőttképzésben**

A nyilvántartásba vett duális képzőhely a szochokötelezettségét csökkenti:

* a szakképzési munkaszerződésre vonatkozóan a szakirányú oktatás arányosított önköltsége alapján számított összeggel,
* valamint a sikeres szakmai vizsgát követően igénybe vehető „sikerdíj” összegével, a legalább hat hónapos időtartamban fennálló folyamatos SZMSZ-re tekintettel.

A szakirányú oktatás önköltsége bruttó 1.200.000 forint/fő/év.

A szakmánként alkalmazott súlyszorzó = szakmaszorzó x évfolyamszorzó

* szakmaszorzó (Szkr. 332/A § (2) bekezdése)
* évfolyamszorzó (Szkr. 332/A § (3) bekezdése)

Felnőttképzési jogviszonyban az évfolyami szorzó **1,00** a szakirányú oktatás teljes időtartamára.

A szocho-kedvezmény JÁR:

* minden munkaórára, amikor a szakmát tanuló ténylegesen a duális képzőhelyen van,
* a betegszabadság napjaira a beosztás szerinti napokon a beosztás szerinti számú munkaórára,
* szabadság idején a beosztás szerinti napokon a beosztás szerinti számú munkaórára,
* VAGY ha ez nem értelmezhető, akkor a szakképzési munkaszerződés szerinti napi munkaidőre.

A szocho-kedvezmény NEM JÁR:

* közismereti oktatási napokon, valamint ha versenyen vesz részt,
* a szakképző intézmény által szervezett olyan rendezvény napján, amelyen minden képzésben részt vevő személy részvétele kötelező,
* a képzésben részt vevő személy vizsgája napján és a vizsgát közvetlenül megelőző három munkanapon,
* minden olyan esetben, amikor a munkajogi szabályok szerint a munkavállaló mentesül a munkavégzési kötelezettség alól,
* érettségi vizsgatárgyanként – az érettségi vizsga napját is beszámítva – négy munkanapra.

Sikerdíj

A bruttó kötelezettség csökkenthető egy egyszeri összeggel a sikeres szakmai vizsgát követően. Az érvényesítheti, aki a képzésben résztvevő személlyel szakképzési munkaszerződést (tanulószerződést) kötött.

A sikerdíj legalább hat hónapos egybefüggő időtartamban fennálló szakképzési munkaszerződés (tanulószerződés) alapján érvényesíthető.

Összege: az összes adókedvezmény (a szakképzési hozzájárulásból érvényesített kedvezmény is) 20 %-a

A sikerdíjat a sikeres szakmai vizsgát követően kiállított igazolás birtokában lehet érvényesíteni! A KRÉTA rendszer Duális moduljában a sikeres vizsgával rendelkező duális tanulók esetén a duális admin igazolást tud kiállítani. A „Sikerdíj igazolás” menüpontban a 'Letöltés' gomb megnyomásával az igazolás generálódik, a rendszer nyomtatható verziót állít elő.

**Egyéb adókedvezmények**

TAO, SZJA kedvezmény:

Adóalapcsökkentő tétel érvényesíthető az SZMSZ keretében a duális képzésben résztvevő személy után havonta a minimálbér 24%-áig (266.800 x 0,24 = 64.032 Ft x 9% = 5.763 Ft/fő/hó).

A szakmai vizsga megszerzését követő továbbfoglalkoztatás esetén 12 hónapon át a költségként elszámolt, befizetett szociális hozzájárulási adó is adóalap csökkentő lesz.

Az egyéni vállalkozó bevételét csökkentheti a szakképzési munkaszerződéssel duális képzőhelyen folytatott szakirányú oktatás esetén havonta a minimálbér 24%-ával (64.032 Ft).

Szkt. átmeneti szabálya alapján tanulószerződéses tanuló után is érvényesíthető.

„17” átvezetési / kiutalási kérelem

Lehetőség van a visszaigényelhető szociális hozzájárulási adó átvezetésére, kiutaltatására.

Átvezetés, kiutalás teljesítése: a „08” bevallás benyújtási határidejétől számított 30 nap, ill. a később benyújtott kérelem esetén a benyújtástól számított 30 nap.

A szociális hozzájárulási adó fizetésére törvény alapján nem köteles személy (pl. a kisvállalati adóalany) a szakirányú oktatás és a duális képzés adókedvezményét szintén adó-visszaigénylés keretében érvényesítheti (visszaigénylés 2408, átvezetés ATVUT17). A **NAV 49. sz. információs füzet 3.9 pontja** végén van egy Adó-visszaigénylés pont. Eszerint: *„A szociális hozzájárulási adó fizetésére törvény alapján NEM köteles személy a szakirányú oktatás és a duális képzés adókedvezményét szintén adóvisszaigénylés keretében érvényesítheti*.”